
ПОДАЦИ О ЧАСУ бр. 33, 34
	Наставна тема
	Романтизам

	Наставна јединица
	Романтизам у српској књижевности. Вук Стефановић Караџић као реформатор језика и правописа. 

	Тип часа
	Обрада

	Циљ часа
	· Упознавање ученика са биографијом Вука Стефановића Караџића. 
· Упознавање ученика са Вуковим радом на реформи књижевног језика и правописа. 

· Анализа Предговора из Српског рјечника Вука Караџића.

	Образовни задаци
	· Упознавање ученика са животом и дјелом Вука Караџића и његовим значајем за српску културу и књижевност.
· Упознавање ученика са ситуацијом у српском језику прије Вука Караџића.
· Упознавање ученика са Вуковом реформом азбуке.
· Анализа Предговора из Српског рјечника Вука Караџића.

· Упознавање ученика са значајем 1847. године у Вуковој борби за увођење народног језика у књижевност.

	Функционални задаци
	· Анализирање узрочно-посљедичних веза између историјских и друштвених околности и њиховог утицаја на културни и књижевни развој.
· Развијање способности ученика за самостални истраживачки рад.  

· Оспособљавање ученика за читање, доживљавање и тумачење књижевних дјела.
· Оспособљавање ученика да развијају логичко мишљење и повезују знања и садржаје.
· Мотивисање ученика на читање књижевних дјела из епохе српског романтизма.

	Васпитни задаци
	· Мотивисање ученика за континуиран рад на проучавању књижевности.
· Истицање ставова, који говоре о вриједности и значају истрајности у борби за постизање виших циљева и идеала.
· Развијање интересовања према књижевним дјелима из епохе романтизма.
· Истицање културног и умјетничког значаја књижевних дјела епохе романтизма.

	Кључни појмови
	Филологија, народни говор, рјечник, дијалекат, књижевни језик, нормирање језика, ортографија

	Облици рада
	Фронтални

	Наставне методе
	Монолошка, дијалошка

	Наставна средства
	Табла, креда

	Корелација
	/историја

	
	· 

	Литература и додатни материјал за ученике
	·  Читанка – Уџбеник за други разред гимназија и средњих стручних школа, Завод за уџбенике и наставна средства, И.Сарајево.

	Напомене

	Додатни материјал је на сајту за српски језик www.srpskijez.net



ТОК ЧАСА 
	Уводни дио часа
(7 минута)


	Ученици се упознају са животом и дјелом Вука Караџића и његовим значајем за српску културу и књижевност. Ученици самостално говоре о животу Вука Караџића на основу истраживања, која су обавили код куће, а наставник их усмјерава и допуњује њихове одговоре уколико је то потребно.  
· Шта знаш о животу Вука Караџића? Наведи најважније биографске податке. Ппт презентација и изношење података о В.Караџићу.
· Биографија: Вук Стефановић Караџић (1787‒1864) рођен је у Тршићу у породици херцеговачког поријекла. Захваљујући рођаку, Јефти Савићу, брзо је научио да чита и пише. Његово школовање започиње у школи у Лозници, а наставља се у манастиру Троноша. Како убрзо увиђа да школовање може наставити самостално, враћа се у Тршић и сам учи из књига, које му набавља отац преко троношких калуђера. Прикључује се устаницима 1804. године и ради као писар код Ђорђа Ћурчије. Крајем исте године одлази у Сремске Карловце гдје учи славјанску и њемачку граматику, латински, катихизис и аритметику. Учи и славеносрпски и рускословенски читајући Орфелинове списе и Рајићеву Историју.Ту се упознаје и са дјелом Доситеја Обрадовића. У Србију се враћа 1807. године  и постаје писар Јакова Ненадовића, а потом и писар Правитељствујушчег совјета. Реуматска болест, која је трајно онеспособила његову лијеву ногу неће спријечити његова путовања. Одлази у Пешту гдје упознаје Саву Мркаља и његове идеје о реформи српске азбуке и народном говору као основи књижевног језика. Нажалост, захваљујући великом отпору цркве и митрополита Стратимировића, Мркаљ не успијева да спроведе своје идеје у дјело, али ће то учинити Вук. Након Пеште, Вук одлази у Београд гдје службује као учитељ. Након тога одлази у Кладово, па у Неготин гдје упознаје Хајдук Вељка Петровића. Устаничке вође повјеравају Вуку одговорне војне и дипломатске послове. Источну Србију напушта 1813. и одлази у Беч у намјери да боље савлада њемачки језик и упозна Европу. У то вријеме Беч је велики европски културни центар у коме се окупљају бројни српски умјетници, устаници и трговци. У Бечу се жени Њемицом Аном Краус, одатле често путује по Европи и Србији, али се у Беч стално враћа, гдје на крају и умире. 



	Главни дио часа
(35 минута)


	Са ученицима се води разговор о значају Вуковог одласка у Беч, објављивању првих књига 1813. године, раду на реформи књижевног језика и правописа, објављивању Српског рјечника и његовом значају. Затим се приступа анализи Предговора Српског рјечника.

· Зашто је Вуков одлазак у Беч од изузетне важности за његов будући рад? Које су прве књиге које Вук објављује и када су оне објављене? Како је Вук извео реформу српске азбуке? Који су разлози због којих се Вук опредељује за јекавски изговор штокавког наречја као сновицу књижевног језика? Када Вук објављује Српски рјечник? Објасни његов значај. Како Вук у Предговору свога Рјечника описује стање у српском језику и књижевности и чиме га објашњава? Како објашњава реформу српске азбуке?
· Беч је изузетно важан у Вуковом животу, јер у њему упознаје браћу Грим и Јернеја Копитара, цензора српских књига. То познанство је Вука коначно опредијелило за бављење књигом и науком. Копитар се и сам залагао за увођење народног језика у школе и књижевност. Под Копитаревим утицајем, Вук почиње да прикупља народне умотворине, објављује 1814. Малу простонародну славено-сербску пјеснарицу и Писменицу сербскога језика по говору простога народа написану, а већ 1818. излази Српски рјечник. Полазећи од Мркаљевих радова, и држећи се Аделунговог принципа „Пиши као што говориш, читај како је написано“ Вук саставља азбуку одабирајући гласове, који имају самосталну гласовну вриједност. Он избацује „танко јер“ (Ƅ) и лƄ, нƄ, тƄ и дƄ замјењује гласовима љ, њ, ћ и ђ. Ђ преузима из нацрта Лукијана Мушицког, Ћ из старих српских књига, Џ из румунских књига, а Ј уводи из латинице. Прва верзија азбуке имала је 28 слова, без Х које ће стално почети да користи тек 1836. 

· Још на самом почетку своје реформе књижевног језика Вук се опредјељује за јекавски изговор штокавског нарјечја народног језика,  јер је тим нарјечјем говорио народ на највећем простору, створен је највећи број народних умотворина, а и сам је њиме говорио. 

· Други велики корак у Вуковом раду на реформи књижевног језика и правописа је објављивање првог Српског рјечника 1818. У Предговору овог рјечника Вук ће по први пут користити потпуно чист народни језик. 
· Српски рјечник је тројезични (објашњења су на српском, њемачком и латинском језику). Прво издање има 26.270 речи. Лексика је из различитих временских и језичких слојева (словенски, византијско-грчки, турски), а тип лексике је ратарско-сточарски и занатско-војнички с обзиром на живот и вријеме, мада се мора уочити и присуство апстрактних и психолошких појмова. Српски рјечник је енциклопедија народног живота, у којој су драгоцјени подаци о обичајима и школству, о паганству и митологији, биљном и животињском свијету, материјалној и духовној култури Срба. 
Анализа Предговора Српског Рјечника:
· Вук започиње Предговор размишљањем на тему језика у којој се подсјећа Доситејевог става да „треба писати језиком као што народ говори“, али да и после тридесет пет година нико то није учинио, чак ни за себе лично није постављао правила писања, већ пишу по правилима „бабе Смињане“, тј. без икаквих правила. Овакво стање у српском језику и књижевности Вук објашњава тиме да су наши писци самоуки и да немају чак ни буквар, да ако оду у град на школовање, забораве често свој чист српски језик, уче друге језике и служе се њиховим граматичким правилима. Српским писцима је узор славеносрпски језик и неки од њих сматрају да само њиме треба писати, док други мисле да треба направити мешавину славеносрпског и народног језика. Управо су такви писци одговорни за писање без правила, јер се они служе логиком да што не знају на српском ‒ пишу на славеносрпском и обрнуто, а ако не знају ни једно ни друго ‒ пишу како им воља. Вук подсјећа да је управо из тог разлога годину дана раније написао прву Српску граматику. 
У наставку Предговора Вук представља садржај Рјечника. Он се састоји из ријечи, које су познате у народу и које се изговарају како су записане. Затим скреће пажњу на ортографију и на то да је свјестан да ће писање ријечи изазвати највише отпора, јер није користио славеносрпску ортографију, већ нову, реформисану азбуку. Он, такође, излаже разлоге увођења појединих слова и принципе којима се у при тој одлуци водио.   

	Завршни дио часа
(3 минута)


	У завршном дијелу часа обнавља се градиво тако што се ученицима дијели прилог Хронологија најважнијих догађаја из живота и рада Вука Караџића и резимира се постојеће знање о Вуковом животу и раду. 
За сљедећи час ученици треба да се припреме за разговор о раду Вука Караџића на лексикографији и да прочитају одломке из Српског рјечника, који се налазе у Читанци. 
Истраживачки задаци:

1. Која су Вукова дјела резултат његовог лексикографског рада?

2. Шта је лексикон?

3. Како су обрађене лексичке јединице у Рјечнику?


ИЗГЛЕД ТАБЛЕ 
	„Вук Стефановић Караџић ‒ реформатор језика и правописа”
                                                 (Вук Караџић 1789‒1864) 
   филолог, реформатор српског језика, сакупљач народних умотворина, писац првог рјечника 
 1810. Пешта ‒ Сава Мркаљ (реформа азбуке);
 1813. Беч ‒ Јернеј Копитар, (прикупљање српских народних пјесама, реформа ћирилице,  

                                                   борба за увођење народног језика у књижевност);
·  1814. „Мала простонародна славено-сербска пјеснарица“ и „Писменица сербскога језика по говору простога народа написана”; 
 реформа азбуке : ● лƄ ‒ љ    ●  уводи џ из румунксих књига
                              ● нƄ ‒ њ     ● уводи ј из латинице
                              ● тƄ ‒ ћ      ●  уводи ф и х 
                              ● дƄ ‒ ђ 
 јекавски изговор штокавског нарјечја;

·  1818. „Српски рјечник” 
· ●  тројезични (објашњења ‒ српски, њемачки и латински)
· ● 26.270 ријечи
· ● лексика ‒  језички слојеви (словенски, византијско-грчки, турски), 
    ‒ тип лексике ратарско-сточарски и занатско-војнички 

●  енциклопедија народног живота (обичаји, школство, паганство, митологија, биљни и 

                                                           животињски свет, материјална и духовна култура Срба) 



ПРИЛОЗИ  ‒ Хронологија најважнијих догађаја из живота и рада             

                                 Вука Караџића
Хронологија најважнијих догађаја из живота и рада Вука Караџића
1787.   Вук Караџић рођен у Тршићу

1804.  прикључује се устаницима 
1805.   школује се у Карловцима (учитељ Лукијан Мушицки)

1808.   уписује се у Велику школу у Београду

1810. одлази у Пешту (упознаје Саву Мркаља)

1813.  одлазак у Беч (познанство са браћом Грим и Јернејем Копитаром)

1814. Мала простонародна славено-сербска пјеснарица  и Писменица сербскога језика по говору простога народа написана
1815.  Народна сербска пјеснарица, Житије Ајдук Вељка Петровића

1818.  први Српски рјечник, Српска граматика

1821.  Народне српске приповијетке
1823.  лајпцишко издање народних пјесама у четири књиге; сусрет са Гетеом

1827.  Први српски буквар

1828.  Милош Обреновић, кнез Србије, или грађа за српску историју

1829.  долази у Србију

1832.  долази у сукоб са Милошем Обреновићем, одлази из Србије и из Земуна му упућује оштру критику на рачун његовог владања Србијом

1834.   одлази на Цетиње, код Његоша, доноси слова за цетињску штампарију

1836.  Народне српске пословице, штампане на Цетињу

1837.  Montenegro und die Montenegriner (Црна Гора и Црногорци)
1840.  бечко издање народних пјесама

1847.  превод Новог завјета
1849. покретање публикације Ковчежић за историју, језик и обичаје Срба сва три закона
1852. друго издање Српског рјечника
1853.  Српске народне приповијетке 

1864.  смрт Вука Караџића у Бечу

1868.  уредба којом се дозвољава несметано коришћење Вуковог правописа и народног језика у књижевним дјелима

1897. Вукови посмртни остаци пренијети у Београд и сахрањени пред Саборном црквом, поред Доситеја Обрадовића.

